PPS ตั้งเป้ารายได้รวมปี 59 ที่ 300 ลบ.เน้นขยายฐานลูกค้าตลาด AEC
PPS ตั้งเป้ารายได้รวมปี 59 ที่ 300 ลบ.เน้นขยายฐานลูกค้าตลาด AEC
13 ม.ค. 2559

นายธัช ธงภักดิ์ กรรมการผู้จัดการ บริษัท โปรเจค แพลนนิ่ง เซอร์วิส จำกัด (มหาชน) หรือ PPS เปิดเผยว่า บริษัทตั้งเป้าหมายรายได้ปีนี้ไว้ที่ 300 ล้านบาท จากการทยอยรับรู้รายได้จากงานในมือ (Backlog) ขณะที่จะเน้นขยายฐานลูกค้าตลาดในกลุ่มประชาคมเศรษฐกิจอาเซียน (AEC) ที่มีแนวโน้มการเติบโตสูง ปัจจุบันบริษัทได้เริ่มเข้าไปรับงานวิศวกรที่ปรึกษาโครงการในประเทศกลุ่ม AEC เพิ่มขึ้น และงานออกแบบในประเทศกัมพูชา ซึ่งจะมีการเสนองานวิศวกรที่ปรึกษาโครงการต่อจากงานออกแบบด้วยเช่นกัน
นอกจากนี้ บริษัทจะเดินหน้าขยายตลาดในเมียนมาร์ ซึ่งมีแนวโน้มการเติบโตของงานก่อสร้างค่อนข้างสูง โดยคาดว่าภายหลังการเลือกตั้งการลงทุนในโครงการต่างๆจะเริ่มเกิดขึ้นอย่างต่อเนื่อง ทั้งนี้บริษัทจะมุ่งเน้นหาพันธมิตรทางธุรกิจที่มีความน่าเชื่อถือ พร้อมแนะนำธุรกิจและบริการของ PPS ให้เป็นที่รู้จักของผู้ประกอบการในภาคธุรกิจต่างๆ เพื่อเป็นการเตรียมความพร้อมในการเข้ารับงานในอนาคต
นายธัช กล่าวว่า บริษัทยังคงเข้าเสนองานใหม่อย่างต่อเนื่อง โดยเน้นโครงการในภาคธุรกิจท่องเที่ยวมากขึ้น ส่วนงานภาคธุรกิจอสังหาริมทรัพย์และค้าปลีกบริษัทได้รับงานใหม่เข้ามาอย่างต่อเนื่อง ส่งผลให้ปัจจุบันบริษัทมีมูลค่างานในมืออยู่ที่ 300 ล้านบาท ทยอยรับรู้รายได้ถึง 62 และบริษัทมีนโยบายรักษาระดับงานในมือไม่ให้ต่ำกว่านี้เพื่อให้เกิดการรับรู้รายได้ที่สม่ำเสมอ
ส่วนงานโครงการขนาดใหญ่ของภาครัฐที่บริษัทมีโอกาสเข้าไปรับงาน มั่นใจว่าโครงการจะต้องเริ่มกระบวนการคัดเลือกและสรุปผลภายในปี 59 อย่างแน่นอน ตามนโยบายของรัฐบาลในการกระตุ้นเศรษฐกิจและสร้างความแข็งแกร่งอย่างยั่งยืนของประเทศ
ขณะเดียวกันบริษัทมีแผนที่จะปรับปรุงประสิทธิภาพโปรแกรม Project Live ที่ใช้ Google Platform ในการอัพเดทการทำงานผ่านโปรแกรมนี้ โดยลูกค้าและบริษัทจะได้รายงานและเช็คความคืบหน้าของงานได้ตลอดเวลา รวมถึงการจัดอบรมบุคลากรให้มีคุณภาพ และมีความสามารถในการทำงานมากขึ้น และยังมีรายได้จากการที่องค์กรอื่นๆที่มาติดต่อให้บริษัทไปจัดอบรมนอกสถานที่ให้ด้วย ทั้งนี้หน่วยงานฝึกอบรมของ PPS ถือเป็นหน่วยงานที่ได้รับการรับรองจากสภาวิศวกรอีกด้วย